Liesseurt eo bet a-viskoazh ar pennadoù bet embannet e-barzh Al Liamm e-kerzh ar 56 vloaz tremenet. Ouzhpenn 4000 skrivagner zo bet renablet ganeomp. Barzhonegoù a vez hogos bep tro. Re Maodez Glanndour, Roparz Hemon, Ronan Huon, Pêr Denez, Pêr Diolier, Youenn Gwernig zo bet evel-just ha meur a varzh all abaoe.    Troidigezhioù a vez ingal ivez. Evel evit Gwalarn gwechall ez int prenistri digor war ar bed en-dro deomp.  Danevelloù, studiadennoù war al lennegezh (re Reun ar Chalan da skouer), war ar brederouriezh (re Fañch Kerrain) eñvorennoù beaj, pennadoù skridvarn ha notennoù a challer lenn ingal.  Ul liamm eo an notennoù etre ar vrezhonegerien ha pouezus eo evidomp kaout keleier, lenn lizheroù digant hor choumananterien.    Bremañ ez eus 128 pajenn e pep niverenn, da lavaret eo war-dro 800 pajenn ar bloaz. Un niverenn ispisial a vez aozet e-pad an hañv (Niv. 321 : Bro-Skos, Niv. 327 : Brezel e Bro Leon, pezh-choari G. Kervella, da skouer).  Bep tro ivez ech embannomp skridoù aozet gant skrivagnerien nevez hag alies nevez-vrezhonegerien pa gav deomp ez eo pouezus evit ar re yaouank  gellet lakaat embann o skridoù buan a-walch. Ma chomont klozet en armelioù ne dalvezont netra, anat.